Grozītā vienotā dokumenta publikācija, ko pēc maznozīmīga grozījuma pieteikuma apstiprināšanas veic saskaņā ar Regulas (ES) Nr. 1151/2012 53. panta 2. punkta otro daļu

(2019/C 114/05)

Eiropas Komisija ir apstiprinājusi šo maznozīmīga grozījuma apstiprināšanas pieteikumu saskaņā ar Komisijas Deleģētās regulas (ES) Nr. 664/2014 (1) 6. panta 2. punkta trešo daļu.

Ar pieteikumu, kurā lūgts apstiprināt šo maznozīmīgo grozījumu, var iepazīties Komisijas DOOR datubāzē.

VIENOTS DOKUMENTS

“PROVOLONE VALPADANA”

ES Nr.: PDO-IT-0021-AM02 – 20.4.2018.

ACVN ( X ) AĢIN ( )

1. Nosaukums vai nosaukumi

“Provolone Valpadana”

2. Dalībvalsts vai trešā valsts

Itālija

3. Lauksaimniecības produkta vai pārtikas produkta apraksts

3.1. Produkta veids

1.3. grupa. Siers

3.2. Apraksts par produktu, uz kuru attiecas 1. punktā minētais nosaukums

Produkts ir staipītas masas puscietais siers, kas pagatavots no svaiga govs pilnpiena, kurš savākts izcelsmes apgabalā un glabāts mazāk par 60 stundām, kuram piemīt dabisks fermentācijas procesā radies skābenums un kuru:

— maiga un pikanta siera gatavošanai (ja siera formu masa ir līdz 6 kg) drīkst termiski apstrādāt līdz maksimālajai pasterizācijas temperatūrai,

— pikanta siera pagatavošanai drīkst termiski apstrādāt, izmantojot termizācijas procesu.

Atkarībā no siera formu svara nogatavināšanas ilgums ir šāds:

līdz 6 kg – vismaz 10 (desmit) dienas;

vairāk par 6 kg – vismaz 30 (trīsdesmit) dienas;

vairāk par 15 kg un vienīgi pikantam sieram – vismaz 90 (deviņdesmit) dienas;

vairāk par 30 kg un ar marķējumu “P.V.S.” (pikantam sieram) – ilgāk par 8 mēnešiem.

Siers var būt kūpināts.

Svars ir dažāds atkarībā no formas.

Siera forma var būt dažāda: desai līdzīga, melonei līdzīga, konusveida, bumbierveida, arī ar lodveida galviņu (fiaschetta) virspusē; ārējā virsa balsta saišu dēļ var būt viegli rievota.

Miza ir gluda, plāna, gaišdzeltena, zeltaina, reizumis dzeltenbrūna. Ir pieļaujams, ka maigais siers, kas paredzēts sagriešanai porcijās un iepakošanai, ir bez mizas.

Siera masa ir lielākoties kompakta, un tajā var būt neliels un retināts acojums; sieram ar īsu nogatavināšanas laiku pieļaujams neliels un raksturīgs kārtainums, bet sieram ar ilgu nogatavināšanas laiku izteiktāks kārtainums ir raksturīga tā masas īpašība; siera masas krāsa lielākoties ir salmdzeltena.

Sieram, kura nogatavināšanas laiks nepārsniedz trīs mēnešus, garša ir maigi izsmalcināta, bet sieram, kurš nogatavināts ilgāku laiku vai kura pagatavošanā izmantots kazlēna vai jēra himozīns vai abu šo izcelsmju himozīna maisījums, garša ir asāka.

Pieļaujamais ūdens saturs nedrīkst būt:

augstāks par 46 % – visu veidu maigajam sieram, bet pikantajam sieram tad, ja tas nesver vairāk par 6 kg,

augstāks par 43 % – visu veidu maigajam sieram, bet pikantajam sieram tad, ja tas sver vairāk par 6 kg.

Tauku saturs sausnā nedrīkst būt zemāks par 44 % un augstāks par 54 %.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Vismaz 50 % no slaucamo govju pamatbarības (svaiga vai žāvēta lopbarība) un lopbarības vai barības koncentrātu ir jābūt no izcelsmes apgabala, un šāda barība jāizēdina govīm laktācijas periodā, cietstāvošām govīm un govīm, kas vecākas par 7 mēnešiem. Vismaz 75 % dienas lopbarības devas sausnas jāveido barībai, kas nāk no piena ražošanas apgabalā iegūtiem produktiem. Atļautā lopbarība ir šāda: svaiga lopbarība no pastāvīgajām vai pagaidu pļavām, dažādu sugu lopbarības augi, laukā žāvēts dažādu sugu lopbarības augu siens, labības salmi, skābbarība, kapāta lopbarība, skābsiens. Atļautā dzīvnieku barība ir šāda: labība un no tās derivēti produkti, kukurūzas rauši, augi, ko daļēji pieskaita pie eļļasaugiem, un no tiem derivēti produkti, bumbuļi un saknes, sausā lopbarība, cukurrūpniecības paliekas un to produkti, piemēram, melase un/vai no tās derivēti produkti – izņēmuma kārtā tehnoloģisko palīgvielu un garšas pastiprinātāju veidā –, nepārsniedzot 2,5 % no dienas barības devas sausnas. Turklāt atļauts izēdināt arī: kaltētas pākšaugu un ceratonijas sēklas un no tām derivētus produktus, taukvielas, minerālsāļus, kas atļauti saskaņā ar spēkā esošajiem noteikumiem, un piedevas, piemēram, vitamīnus, mikroelementus, aminoskābes, aromatizētājus, kas atļauti saskaņā ar spēkā esošajiem noteikumiem, antioksidantus, ar nosacījumu, ka atļauti ir tikai dabiskie vai dabiskajiem identiski antioksidanti un aromatizētāji. Ir atļauts lietot inaktivētus raugus.

Izejvielas: piens, himozīns, sāls.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Visiem produkta ražošanas posmiem jānoris noteiktajā ģeogrāfiskajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

—

3.6. Ar reģistrēto nosaukumu apzīmētā produkta marķēšanas īpašie noteikumi

Uz visiem veselajiem siera klučiem ir jābūt aizsargātā cilmes vietas nosaukuma “Provolone Valpadana” logotipam, kas ir atveidots uz piemērota un viltojumdroša nesējmateriāla (metāls, plastmasa).

Marķējumu jāuzliek tad, kad sieri kluči nonāk nogatavināšanas telpās. Mazāku izmēru klučiem (līdz 6 kg) marķējumu var uzlikt tad, kad siera kluči tiek izvesti no nogatavināšanas telpām ar nosacījumu, ka, ievedot tos šajās telpās, tie tiek skaidri identificēti ar piemērotiem līdzekļiem saskaņā ar sistēmu, ko izveidojis attiecīgais uzņēmums.

Pirms sieru “Provolone Valpadana” piedāvā tirdzniecībā veselos klučos, tos var attiecīgi pielāgot pēc vajadzības, izmantojot papīra lentas, etiķetes, maisiņus vai citus līdzvērtīgus materiālus. Attiecībā uz katru no iepriekš minētajām pielāgošanas metodēm logotips un aizsargātais cilmes vietas nosaukums “Provolone Valpadana” (pilniem vārdiem) norādāms ar burtiem, kas pēc lieluma nav mazāki par sesto daļu no tās virsmas laukuma, kādu aizņem tirdzniecības zīmols, izņemot siera klučus, kuru svars ir mazāks par 6 kg.

Marķējumu atveidojot ar tintes spiedogu, nosaukums “Provolone Valpadana” jānorāda norādītajās robežās, tomēr izņemot prasību norādīt produkta logotipu.

Kad pagājis astotais nogatavināšanas mēnesis, “Provolone Valpadana” turētāji [īpašnieki] var prasīt, lai (vienīgi uz pikantā) siera klučiem iededzina marķējumu “P.V.S.”, kas ir vārdu “Provolone Valpadana Stagionato” (nogatavināts “Provolone Valpadana”) akronīms. Lai sieram varētu izmantot minēto marķējumu, specializēts personāls veic tā tehnisku pārbaudi pēc siera turētāja īpaša pieprasījuma un uz viņa rēķina. Pārbaude, ko veic izlases kārtā, attiecas uz siera kluča ārējo izskatu (sieram jābūt bez ieplaisājumiem, un skaņai, kas rodas, piesitot tam dažādās vietās, jābūt viendabīgai), siera masas struktūru (ar kārtainumu, bez cauruma un ar neelastīgu konsistenci), krāsu (balta ar noslieci uz salmdzeltenu), garšu (jūtami asa, ko rada pikantums, bet nav sāļa) un aromātu (spēcīgs kopā ar smaržu).

Logotipam, tostarp apzīmējumam, uz galapatērētājam paredzētajiem iepakojumiem jābūt atveidotam tādos izmēros, kas ir samērīgi ar izmantoto iepakojumu, un tā, lai tas aizņemtu vismaz 10 % no attiecīgās virsmas pieejamā laukuma. Nosaukums “Provolone Valpadana” jānorāda ar viena un tā paša veida burtiem. Norādi “Aizsargāts cilmes vietas nosaukums” drīkst aizstāt ar Kopienas simbolu.

Logotipu var atveidot arī melnbaltā krāsu salikumā.

4. Ģeogrāfiskā apgabala īsa definīcija

Apgabals aptver visu Cremona, Brescia, Verona, Vicenza, Rovigo, Padova un Piacenza provinces teritoriju un tai kaimiņos esošo pašvaldību teritoriju Bergamo, Mantova un Lodi provincē, kā arī Trento autonomajā provincē, tādējādi veidojot vienotu ģeogrāfisko apgabalu.

5. Saikne ar ģeogrāfisko apgabalu

Ģeogrāfiskajā apgabalā ietilpst daļa Po upes līdzenuma, un apgabalam raksturīga labas lopbarības ražošana, liels pieejamā piena daudzums un tādi klimatiskie apstākļi, kas īpaši piemēroti piena šķirņu govju audzēšanai un ēdināšanai. Pateicoties šiem vides apstākļiem, ražošanas apgabalā radās priekšnoteikumi “Provolone Valpadana” siera gatavošanai.

“Provolone Valpadana” ir staipītas masas siers, un šāda veida siers, kaut arī tā izcelsme meklējama Dienviditālijas apgabalos, ir varējis nostiprinājies Ziemeļitālijā, pateicoties Po upes ielejas sierniecības potenciālam, kam bijušas vajadzīgās tehniskās zināšanas un daudz siera ražošanai nepieciešamās izejvielas. “Provolone Valpadana” ražošanā īpaši svarīga ir no iepriekšējās pārstrādes reizes atlikušo sūkalu izmantošana, reģiona siernieku spēja prasmīgi izmantot dažādo himozīnu, kas iegūts attiecīgi no jēra, kazlēna vai teļa, kā arī veiklība un izveicība siera masas staipīšanas un apstrādes darbību veikšanā.

“Provolone Valpadana” sieram raksturīga izsmalcināta garša, ja tā nogatavināšanas ilgums nepārsniedz trīs mēnešus, taču, jo ilgāks ir tā nogatavināšanas laiks, jo tas kļūst pikantāks, turklāt pikantums atkarīgs arī no izmantotā himozīna veida. “Provolone Valpadana” izceļas arī ar kluču formas – tie var būt desveida, meloņveida, konusveida un bumbierveida – un izmēru dažādību, bet pēc svara tie var pārsniegt pat 30 kg. Siera masa ir kompakta, taču ne sažuvusi; tādējādi tā atšķiras no Dienviditālijas staipītas masas sieriem, kas, būdami neliela izmēra, var nogatavoties un kļūt pikanti tikai tad, kad tie sažūst un pārvēršas par rīvējamu sieru.

“Provolone Valpadana” noteiktajā ģeogrāfiskajā apgabalā ražoja jau, sākot ar XIX gadsimta otro pusi, un, kaut arī staipītas masas siera izcelsme ir dienvidos, XX gadsimtā tas nostiprinājies kā Ziemeļitālijas produkts, kā par to liecināts Besana (1916) un Fascetti darbos (1923).

“Provolone Valpadana” ražošanas uzplaukumu veicināja Po upes līdzenuma ražotāju īpašie siera gatavošanas tehniskie paņēmieni, kas laika gaitā attīstījās, pateicoties ģeogrāfiskā apgabala īpatnībām, kas ir sevišķi piemērotas govju audzēšanai, kuras deva lielu izslaukumu un tātad daudz pārstrādei izmantojama piena. Viena no “Provolone Valpadana” ražošanas metodes raksturīgajām īpašībām ir iepriekšējās pārstrādes reizes sūkalu izmantošana nākamajai produkcijai. Šis paņēmiens ir “Provolone Valpadana” raksturīga iezīme gan teritorijas, gan ražošanas metodes ziņā, jo siera ražošanā to izmanto reti. Ražošanas metožu uzlabošana ir ietekmējusi dažas siera “Provolone Valpadana” tirdznieciskās īpašības, piemēram, siera kluču formas un izmēru dažādību, vienlaicīgi saglabājot nemainīgas visas šā siera pamatīpašības. “Provolone Valpadana” dažādās formas un izmēri ir ģeogrāfiskā apgabala siernieku prasmes rezultāts, kas izpaužas siera masas staipīšanas un cilāšanas darbībās; tā ir amatprasme, kas dara siera masu tik plastisku, ka to var apstrādāt, veidojot dažādas formas, kuras pēc izmēra var būt arī ļoti lielas. Šādas siera tirdznieciskās īpašības ir raksturīgas ražošanas ģeogrāfiskajam apgabalam, jo tās radītas un pārmantotas tieši šajā apgabalā. Turklāt divu, pēc garšas dažādu šā siera veidu – maigā un pikantā – līdzāspastāvēšana ir siernieku darba rezultāts, kurš panākts, prasmīgi izmantojot dažāda veida himozīnu, kas nosaka iespēju iegūt attiecīgi niansētu “Provolone Valpadana” sieru, kuram, neraugoties uz pārstrādes procesa līdzīgumu, ir atšķirīga raksturīgā garša arī atkarībā no formas un izmēra – maigāka mazāku kluču sieram ar īsāku nogatavināšanas laiku vai pikantāka lielāku un smagāku kluču sieram, kuru nogatavina ilgāku laiku un kura masa ir kompakta, taču nekad nav tik sažuvusi, ka tā būtu jārīvē kā tipiskus staipītas masas sierus, ko gatavo Itālijas dienvidu apgabalos.

Atsauce uz specifikācijas publikāciju

(šīs regulas 6. panta 1. punkta otrā daļa)

Produkta specifikācijas konsolidētā redakcija ir pieejama šādā tīmekļa vietnē: http://www.politicheagricole.it/flex/cm/pages/ServeBLOB.php/L/IT/IDPagina/3335

vai

tieši atverot Itālijas Lauksaimniecības, pārtikas un mežsaimniecības politikas ministrijas tīmekļa vietnes mājas lapu (www.politicheagricole.it) un tad uzklikšķinot uz “Qualità” (ekrāna augšdaļas labajā pusē), tad uz “Prodotti DOP, IGP e STG” (ekrāna kreisajā malā) un, visbeidzot, uz “Disciplinari di Produzione all’esame dell’UE”.

(1) OV L 179, 19.6.2014., 17. lpp.